
A Visegrádi Négyek környezetgazdálkodásának és fenntartható mezőgazdaságának elemzése

Napjaink egyik legfontosabb kérdésköre a környezetvédelem, valamint a fenntartható mezőgazdaság megvalósítása. Az Uniós környezetpolitikában a legnagyobb hangsúlyt az éghajlatváltozás elleni küzdelem kapja. Ezzel kapcsolatosan a dolgozat során arra kerestem a választ, hogyan alakult eddig a Visegrádi Négyek üvegházhatású gáz kibocsátása. Milyen hasonlóságok és milyen különbségek jelentek meg az országok ÜHG kibocsátásai között?
A tanulmány során bemutatásra kerül a Visegrádi Négyek éghajlatváltozás elleni küzdelemmel kapcsolatos kötelezettségeik és vállalásaik. Elemzés alá vontam a hosszú idősoros környezeti – és agrár-környezeti adatokat, ahol az országok üvegházhatású gázok kibocsátásait vizsgáltam. A területi különbségek kiaknázására hektáronkénti adatokkal számoltam. Statisztikai számítások segítségével hasonlítottam össze a tagországokat, mint átlag, szórás, relatív szórás, t-próba.
Eredményeim alapján elmondható, hogy a Visegrádi Négyek klímaváltozás megfékezésével kapcsolatos vállalásaik a következő időszakra (2021-2030) az Unió általi minimum követelményeknek felelnek. A vizsgált időintervallumban az adatok alapján elmondható, hogy az egész gazdaság általi üvegházhatású gázok kibocsátásának tekintetében minimális csökkenés és stagnálás volt a jellemző Lengyelország kivételével. A primer szektor általi ÜHG kibocsátás esetében pedig minimális növekedést figyelhettem meg minden ország tekintetében. A legnagyobb kibocsátó minden vizsgált anyag esetében Csehország bizonyult. Míg a legalacsonyabb kibocsátási értékeket Magyarország esetében figyelhettem meg. A kibocsátások variabilitása jelentős, legnagyobb változékonyságot Magyarország esetében tapasztaltam. Emellett a legtöbb esetben a kibocsátási értékek alakulása között Magyarország és Szlovákia, valamint Csehország és Lengyelország párosítások esetében nem találtam szignifikáns eltérést. Az elemzéseket összességében értékelve, Magyarország tart leginkább a zöldülés irányába, míg Lengyelország a legkevésbé.



